Informácia k vydaniu osvedčenia/potvrdenia o štátnom občianstve SR

* žiadosť o vydanie osvedčenia/potvrdenia o štátnom občianstve SR sa podáva osobne s požadovanými dokladmi podľa trvalého pobytu alebo posledného trvalého pobytu žiadateľa na území SR na príslušnom okresnom úrade v sídle kraja, diplomatickej misii alebo na konzulárnom úrade Slovenskej republiky,
* o žiadosti o vydanie dokladu o štátnom občianstve SR rozhoduje Okresný úrad Trnava.

Doklady potrebné k vydaniu osvedčenia/potvrdenia o štátnom občianstve SR:

1. žiadosť o vydanie osvedčenia/potvrdenia o štátnom občianstve SR (obsahuje meno, priezvisko, rodné priezvisko, rodné číslo, ak ho má pridelené, dátum a miesto narodenia žiadateľa, adresu pobytu žiadateľa a adresu posledného trvalého pobytu žiadateľa na území SR a dátum a podpis žiadateľa),
2. doklad totožnosti (občiansky preukaz - OP, cestovný pas),
3. rodný list (podľa štátu opatrený náležitými overeniami, úradne pretlmočený originál, ktorý bude vrátený, alebo úradne osvedčená fotokópia),
4. doklad o osobnom stave, ktorým je sobášny list alebo osvedčená fotokópia, právoplatný rozsudok alebo potvrdenie o rozvode manželstva, úmrtný list manžela, ak je žiadateľ ženatý muž alebo vydatá žena, rozvedený alebo ovdovený (podľa štátu opatrený náležitými overeniami, úradne pretlmočený originál, ktorý bude vrátený, alebo úradne osvedčená fotokópia,
5. v prípade straty OP potvrdenie z polície o strate OP a potvrdenie z evidencie obyvateľstva o trvalom pobyte,
6. žiadateľ žijúci v cudzine, ktorý už nemá v SR trvalý pobyt, predkladá cestovný pas a potvrdenie o poslednom trvalom pobyte na území SR,
7. ďalšie doklady potrebné na posúdenie žiadosti, ak je vyzvaný okresným úradom v sídle kraja na ich predloženie.

Okresný úrad v sídle kraja vydáva na základe písomnej žiadosti podanej na okresnom úrade v sídle kraja, diplomatickej misii alebo konzulárnom úrade Slovenskej republiky potvrdenie o štátnom občianstve SR osoby ku dňu jej úmrtia alebo k inému dňu, ktorý predchádza dňu podania žiadosti.

Žiadosť môže podať orgán verejnej moci, právnická alebo fyzická osoba, ak preukáže právny dôvod, pre ktorý sa má potvrdenie vydať.

Za vydanie osvedčenia/potvrdenia o štátnom občianstve SR sa vyberá správny poplatok podľa položky 22 zákona č. 145/1995 Z. z. o správnych poplatkoch v znení neskorších predpisov

* písm. a) konanie o vydanie osvedčenia o štátnom občianstve SR -10,00 eur,
* písm. b) konanie o vydanie potvrdenia o štátnom občianstve SR osoby ku dňu jej úmrtia alebo k inému dňu, ktorý predchádza dňu podania žiadosti -10,00 eur.